FLOYD วิ่ง 4 วันติด! บวกอีก 7% ลุ้นกำไรปี 61 ฟื้นตัวเด่นแนะซื้อเป้า 3.40 บ.
FLOYD วิ่ง 4 วันติด! บวกอีก 7% ลุ้นกำไรปี 61 ฟื้นตัวเด่นแนะซื้อเป้า 3.40 บ. โดย เวลา 10.48 น. อยู่ที่ระดับ 3.12 บาท บวก 0.20 บาท หรือ 6.85% ด้วยมูลค่าซื้อขาย 37.72 ล้านบาท
14 ก.พ. 2561

ผู้สื่อข่าวรายงานว่า บริษัท ฟลอยด์ จำกัด (มหาชน) หรือ FLOYD ณ เวลา 10.48 น. อยู่ที่ระดับ 3.12 บาท บวก 0.20 บาท หรือ 6.85% ด้วยมูลค่าซื้อขาย 37.72 ล้านบาท ราคาหุ้นวิ่ง 4 วันติดโดยนับตั้งแต่หุ้นยืนที่ระดับ 2.72 บาท เมื่อวันที่ 2 ก.พ.61

บล.เออีซี ระบุในบทวิเคราะห์ว่า FLOYD (HOLD:[email protected]): ช่วงไตรมาส 3/60 กำไรหดตัว 84.8%เทียบช่วงเดียวกันของปีก่อน ส่วนปี 60 คาดมีกำไร 45 ลบ. หด 61.6% เทียบช่วงเดียวกันของปีก่อน ก่อนพลิกโต 112.8% เทียบช่วงเดียวกันของปีก่อน ในปี 61 จากการกลับมาขยายสาขาของลูกค้าหลักและมาร์จิ้นงานลูกค้าใหม่ดีขึ้น
อนึ่งก่อนหน้านี้นายทศพร จิตตวีระ กรรมการผู้จัดการ บมจ.ฟลอยด์ (FLOYD) เปิดเผยว่า แนวโน้มผลประกอบการปี 2561 จะฟื้นตัวจากปี 2560 โดยคาดว่ารายได้จะเติบโต 15-20% จากปีนี้ เนื่องจากภาคเอกชนที่ชะลอการลงทุนในปี 2559 เริ่มกลับมาทยอยลงทุน และเชื่อว่าจะมีการเลือกตั้งในปี 2561 ประกอบกับการเร่งลงทุนของโครงการภาครัฐ โดยเฉพาะรถไฟฟ้าสีต่าง ๆ
ขณะที่คาดว่าจะได้รับงานจากบมจ.โรบินสัน (ROBINS) ต่อเนื่องตามแผนการขยายสาขา หลังจากที่ไตรมาส 2/60 บริษัทได้งานของ ROBINS ซึ่งนับเป็นลูกค้ารายใหม่ในธุรกิจห้างสรรพสินค้า  รวมถึงยังได้รับงานปรับปรุงในโครงการ JAS สาขารามอินทรา และ The JAS สาขาวังหิน จากบมจ.เจเอเอส แอสเซ็ท (J) ตลอดจนได้ส่งทีมผู้บริหารเดินหน้าเข้าแนะนำตัวกับลูกค้ารายใหม่ เพื่อขยายฐานลูกค้าและเพิ่มความหลากหลายประเภทงานที่ให้บริการด้วย
นอกจากนี้ บริษัทอยู่ระหว่างการเข้าประมูลงานติดตั้งระบบหลายโครงการ มูลค่าราว 80-200 ล้านบาท ได้แก่ โครงการติดตั้งระบบไฟฟ้าที่พักอาศัยมูลค่า 40-50 ล้านบาท โครงการห้างสรรพสินค้ามูลค่า 70-80 ล้านบาท และโครงการประเภทอื่นๆ 70-120 ล้านบาท โดยจะรับทราบผลการเข้าประมูลได้ภายในปีนี้ทั้งหมด รวมทั้งเข้าประมูลงานเพิ่มอย่างต่อเนื่อง เพิ่มรายได้ให้แข็งแกร่ง